**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Αριθμός Πράξης**

**36 /2021**

Η Διευθύνουσα το Ειρηνοδικείο Μαραθώνα, Ειρηνοδίκης, Μαρία - Αμαλία Νταή

Αφού έλαβε υπόψη:

1. Την υπ’ αριθ. Δ1α/ΓΠ.οικ.38197 Κ.Υ.Α. (ΦΕΚ τ. Β’ 2660/18-6-2021), με την οποία λαμβάνονται έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας, μεταξύ άλλων, και αναφορικά με τη λειτουργία των Δικαστηρίων, για το χρονικό διάστημα απότο Σάββατο 19-6-2021 και ώρα 6:00 έως και τη Δευτέρα 28-6-2021 και ώρα 6:00,
2. Ότι τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών (άρθρο 1 παρ. 1 σημείο 3 του πίνακα της άνω Κ.Υ.Α.),
3. Το άρθρο 83 παρ. 1 του Ν. 4790/2021, στο οποίο περιέχονται διατάξεις για την επαναλειτουργία των πολιτικών δικαστηρίων και της διαδικασίας της αναγκαστικής εκτέλεσης και
4. Την προάσπιση της δημόσιας υγείας, τις υπηρεσιακές ανάγκες και την εύρυθμη λειτουργία του Ειρηνοδικείου Μαραθώνα, καθώς και την προστασία της υγείας των υπηρετούντων σε αυτό, των προσερχομένων Δικηγόρων και πολιτών.

**ΑΠΟΦΑΣΙΖΕΙ** ότι, για προληπτικούς λόγους δημόσιας υγείας,

για το χρονικό διάστημα **από 19-6-2021 και ώρα 6:00 έως και**

**28-6-2021 και ώρα 6:00**, ισχύουν τα ακόλουθα:

**1)** Τα **αιτήματα χορήγησης ή ανάκλησης προσωρινών διαταγών** (ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]) θα συζητούνται, χωρίς την εξέταση μαρτύρων, με κλήτευση του καθ’ ου, **διά έγγραφων υπομνημάτων** των πληρεξουσίων Δικηγόρων των διαδίκων, τα οποία θα προσκομίζονται, μαζί με το γραμμάτιο προείσπραξης και τις οικείες εκθέσεις επίδοσης, από τους αυτοπροσώπως παριστάμενους πληρεξούσιους Δικηγόρους κατά την προσδιορισθείσα δικάσιμο. Σε περίπτωση που δεν υποβληθεί υπόμνημα από κανέναν από τους διαδίκους, η συζήτηση θα ματαιώνεται (και δεν θα αποσύρεται). **Συναινετικά αιτήματα αναβολής** μπορούν να υποβάλλονται, σύμφωνα με το άρθρο 83 παρ. 3 του Ν. 4790/2021, με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) eirmarathona@gmail.com, το αργότερο μέχρι τις 12:00 (το μεσημέρι) της προηγούμενης της δικασίμου εργάσιμης ημέρας, στη δε περίπτωση αυτή η αναβολή χορηγείται κατά την εκφώνηση της υπόθεσης στην προσδιορισθείσα δικάσιμο και χωρίς παράσταση των πληρεξουσίων Δικηγόρων. Οι προσωρινές διαταγές που έχουν ήδη χορηγηθεί επί υποθέσεων, η συζήτηση των οποίων αναστέλλεται με βάση την προαναφερθείσα Κ.Υ.Α., και έχουν ισχύ έως τη συζήτηση αυτών, με προσδιορισθείσα δικάσιμο κατά το άνω χρονικό διάστημα, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους, άλλως, θα λογίζονται αυτοδικαίως παραταθείσες μέχρι τη νέα δικάσιμο, που θα ορισθεί (βλ. άρθρο 83 παρ. 8 του Ν. 4790/2021).

**2)** Η **εκδίκαση υποθέσεων συναινετικής εγγραφής, ανάκλησης, εξάλειψης ή μεταρρύθμισης προσημείωσης υποθήκης** θα διεξάγεται μόνο εγγράφως, χωρίς τη φυσική παρουσία των διαδίκων, κατά παρέκκλιση της παρ. 2 του άρθρου 115 ΚΠολΔ, σύμφωνα με τα ειδικώς προβλεπόμενα στη διάταξη του άρθρου 161 του Ν. 4764/2020, η ισχύς του οποίου παρατάθηκε μέχρι τις 30-6-2021 (βλ. υπ’ αριθ. 16737 Υ.Α. [ΦΕΚ τ. Β’ 1226/30-3-2021]).

**3)** Θα πραγματοποιείται κανονικά η δημοσίευση αποφάσεων, πράξεων, διατάξεων και διαταγών.

**4)** **Θα διεξάγονται κανονικά**:

α) Η κατάθεση, και με φυσική παρουσία, πάσης φύσεως δικογράφων όλων των διαδικασιών, συμπεριλαμβανομένων των ένδικων μέσων και των αιτήσεων παροχής νομικής βοήθειας. Προτρέπονται, ωστόσο, οι κ.κ. πληρεξούσιοι Δικηγόροι, προς αποφυγή συγχρωτισμού, όπως προβαίνουν σε ηλεκτρονική κατάθεση δικογράφων, όπου αυτό προβλέπεται και είναι δυνατό. Επισημαίνεται ότι, αποκλειστικά και μόνο όσον αφορά στην κατάθεση προτάσεων και προσθήκης/ αντίκρουσης, κατά τα άρθρα 4Ηκαι 4Θ του Ν. 3869/2010 (υποθέσεις ρύθμισης οφειλών υπερχρεωμένων φυσικών προσώπων), έκαστος πληρεξούσιος Δικηγόρος θα δύναται να καταθέτει έως πέντε (5) δικόγραφα (προτάσεις και προσθήκη/ αντίκρουση μετά των σχετικών εγγράφων) ανά ημέρα, προς αποφυγή συγχρωτισμού, αλλά και προς καλύτερη εξυπηρέτηση όλων των ενδιαφερομένων.

β) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

γ) Η λήψη ενόρκων βεβαιώσεων.

δ) Η έκδοση και λήψη απογράφων.

ε) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

στ) Η χορήγηση πιστοποιητικών, με φυσική παρουσία, αποκλειστικά και μόνο όσων δεν εκδίδονται ηλεκτρονικά.

ζ) Η κατάθεση προγραμμάτων πλειστηριασμού

η) Καταθέσεις δηλώσεων τρίτου.

θ) Η διενέργεια αποποιήσεων κληρονομίας και

ι) Η διενέργεια προκαταρκτικών εξετάσεων και προανακρίσεων.

Για την ασφαλέστερη εξυπηρέτηση και προς αποφυγή συγχρωτισμού, **οι παραπάνω υπ’ αριθ. 2 α’ έως και ζ’ ενέργειες, θα πραγματοποιούνται αποκλειστικά και μόνο κατόπιν προηγούμενης τηλεφωνικής συνεννόησης (ραντεβού) με τη Γραμματεία** του Δικαστηρίου στα τηλ. 22950-52633 και 22950-54133.

**5)** Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από τον Πρόεδρο Υπηρεσίας.

Τέλος, προς διασφάλιση της δημόσιας υγείας, ορίζονται τα παρακάτω αναγκαία υγειονομικά μέτρα για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** **Υποχρεωτική χρήση (μη ιατρικής) μάσκας** από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου, σύμφωνα με τις εκάστοτε οδηγίες και υποδείξεις της Επιτροπής Αντιμετώπισης Έκτακτων Συμβάντων Δημόσιας Υγείας από Λοιμογόνους παράγοντες.

**2)** Απαραίτητη η **χρήση αντισηπτικού διαλύματος** το οποίο είναι διαθέσιμο σε όλους τους χώρους του Ειρηνοδικείου.

**3) Αυστηρή τήρηση απόστασης προσώπων κατ’ ελάχιστο όριο 1,5 μέτρου**.

**4)** **Ανώτατο όριο παρευρισκομένων εντός του ακροατηρίου: δέκα πέντε (15) άτομα** (μη συμπεριλαμβανομένης της Σύνθεσης του Δικαστηρίου).

**5)** **Ανώτατο όριο εισερχομένων στους χώρους των γραφείων: ένα (1) άτομο** τη φορά.

Καπανδρίτι, 21 Ιουνίου 2021

Η Διευθύνουσα το Ειρηνοδικείο Μαραθώνα

ΜΑΡΙΑ - ΑΜΑΛΙΑ ΝΤΑΗ  
ΕΙΡΗΝΟΔΙΚΗΣ Δ’